12. schôdza NR SR - 1.deň - B. popoludní
Dátum: 2020-09-16
Poslanec: Kamenický, Ladislav (SMER - SD)
Druh vystúpenia: Vystúpenie v rozprave

126. Dobrý deň. Vážené dámy, vážení páni, téma minimálna mzda, bude nasledovať 13. dôchodok, ale ja sa pokúsim už v tomto prvom vystúpení možno načať tu niektoré veci, ktoré mi na týchto dvoch témach, tak ako sú predložené, vadia. Pán minister Krajniak, za minimálnu mzdu ste pred voľbami hlasovali. Takže chcem sa opýtať, tvrdíte o sebe, že ste silný konzervatívec, pred voľbami ste sa všetci v SME RODINA tvárili, že ste socialisti a dnes pomaly ultraliberáli. Neviem, čo je vaše smerovanie, ale musím povedať, že takto, ako robíte momentálne, keď ste sa dostali k moci, politiku, sa to nerobí. SMER – sociálna demokracia to, čo aj v minulosti hlásala, aj sa snažila doručovať. A môžte kritizovať, že nie všetko sa nám podarilo, ale vždy sme bojovali za minimálnu mzdu a minimálna mzda je v podstate jednou zo základných tém, za ktorú budeme stále bojovať. Hovoríme tu o minimálnej mzde. Ja si pamätám, keď som prišiel do tohto parlamentu, minimálna mzda bola na úrovni 370 eur, dnes sa tu bavíme skoro o dvojnásobku, 656 eur. Vy hovoríte 623 a hovoríte, že takto teda to vyzerá dobre, je to fajn, je to dohoda. Musím sa tu zastať ministra Richtera, o ktorom ste hovorili, aj tuto kolega si neodpustil poznámku, že v minulosti sa arbitrárne, áno, určovalo na základe rozhovorov v tripartite výška minimálnej mzdy a, samozrejme, zamestnávatelia väčšinou povedali, že najlepšia by bola žiadna, odborári niečo povedali a potom bol z toho nejaký výsledok, ktorý bol väčšinou podobný tomu, čo ste vy dnes doručili. Viete, v čom je základný rozdiel? Základný rozdiel je v tom, že bol schválený zákon a vy v podstate na to, aby ste si povedali, teda zákon o tom, že bude minimálna mzda stanovená na úrovni 60 % priemernej mzdy a v podstate by sa mal vylúčiť ten zbytočný dialóg alebo trialóg, ktorý tu prebiehal a mimo vplyvu politikov sa mala určiť minimálna mzda. Čo je na tom zlé? Však to sme v podstate urobili to, po čom všetci volali. My sme chceli, aby sme tu nemali tieto dohadovačky a určila sa minimálna mzda na úrovni, ktorá sa z niečoho vypočíta. Doručili sme to, samozrejme, všetci ste začali kričať, že to je predvolebná korupcia a neviem aké veci, ešte to tu určite zaznie. Ja sa pýtam; všetci hovoria, že nemali sme to rozpočtované. Nemali, nemali, ale ja sa pýtam, či táto vláda mala rozpočtovaných 380 mil. pre banky, tie ste odtiaľ vyčiarkli, takto ste ich škrtli (rečník naznačil rukou preškrtnutie) a zrazu neboli v tom rozpočte. To tiež nebolo rozpočtované. Na jednej strane ste odpustili bankový odvod, dokonca tak ste sa ponáhľali, že ste urobili skrátené legislatívne konanie, aby banky náhodou, chuderky, nemuseli ešte zaplatiť jednu splátku, a potom ste im dokonca odpustili odvody do fondov, do ktorých mali ešte za minulý rok odviesť peniaze na to, aby chránili vklady slovenských občanov, ktoré majú v bankách. To ste im v podstate vrátili 230 miliónov. Potom ste urobili novelu zákona, tu ste aj pred chvíľou hovorili o tom, že je zlá ekonomická situácia, veľká kríza a že na nič nie sú peniaze. Potom ste si urobili novelu zákona o štátnom rozpočte a nadelili ste si 7,8 mld. eur do výdavkov. Len tak ste si ich hodili do všeobecnej pokladničnej správy, za ktorú ste nás každý rok kritizovali, že tam dávame niečo, čo tam nemá byť. Tam bývalo okolo miliardy, ktorá bola zväčša špecifikovaná. Vy tam dneska máte 7,8 mld. navyše. Ale paradox je, že na jednej strane máte vo výdavkoch takúto obrovskú sumu, to je 43 % rozpo... skoro polovica štátneho rozpočtu navyše, a paradoxom je, že vaša pomoc pre ekonomiku je na úrovni jednej desatiny toho, čo ste sľúbili. To znamená nie 5 miliárd, ale 500 miliónov. Nie miliarda mesačne, ale 100 miliónov mesačne. Neviem, prečo potom hovoríte o tom, že na minimálnu mzdu, na dôchodky nie sú peniaze. Ja osobne poviem, som bol ministrom financií a to, čo ste hovorili, že by sme nezvládli, vám poviem, ľavou zadnou by som bez problémov vedel odfinancovať aj trináste dôchodky, na ktoré ste tvrdili, že sme nemali peniaze. (Reakcia z pléna.) Keď len zoberete... (Reakcia ministra.) Pán minister, nerušte ma! Vy ste, vy ste darovali bankám 380 mil., o čom tu roz... (Reakcia ministra.) To by boli, to boli peniaze... (Reakcia ministra.) Pán minister, počúvajte! (Prerušenie vystúpenia predsedajúcim.) Laurenčík, Milan, podpredseda NR SR Prosím, nechajme rečníka rozprávať. Kamenický, Ladislav, poslanec NR SR Nebavme sa tu, prepáčte. Vy keď, vy, musím, musím na to reagovať. Vy keď rozprávate o prázdnej špajze a rozprávate, že vám zo skrine vypadávajú dlžobné úpisy, absolútne nerozumiete, ako sa financuje štát. Prečo mne tu skáčete do reči, prepáčte! Takže pripravili ste každého jedného človeka o 33 eur mesačne, to je 360 eur ročne. Na minimálnej mzde ste pripravili ľudí o 43,56 mil. eur. Na minimálnych mzdových nárokoch ste pripravili všetkých, ktorí na to mali nárok, o 871 mil. eur. Za príplatky na soboty ste pripravili ľudí o 8,3 mil. eur, za nedele príplatky o 13 mil. a v noci 26,6 mil. eur, dokopy 962,74 mil. eur. Bankám ste nadelili 380 mil. eur, takže tu máte rezervy 1,243 milióna, miliardy teda eur, o ktorú ste pripravili slovenských ľudí. Áno, ja súhlasím s tým, čo hovorí minister Richter, že keď tu máte žiť na sociálnych dávkach a, príklad, dostávate 300 – 400 eur, no tak keď budete mať 300 – 400 eur za mesiac minimálnu mzdu, tak sa vám nebude oplácať chodiť do roboty. Čím je väčší rozdiel medzi minimálnou mzdou a medzi dávkami, ktoré dostanete, tým je vaša motivácia pracovať väčšia a ja s týmto plne súhlasím. Dovolím si povedať, že spôsob, akým; ja napr. postoj tripartity plne chápem. Oni tam boli na tom rokovaní a platil zákon, ktorý hovoril o 60 % priemernej mzdy, a vy ste ich išli presviedčať, že toto je nezmysel, že vlastne vy si tu niečo dohodnete so zamestnávateľmi a že oni to musia akceptovať. No nemusia. Ja byť odborár, tak mám tu zo zákona vyplývajúce nejaké nároky, tak prečo by som sa mal baviť o tom, že bude tá minimálna mzda nižšia. Vy hovoríte, že sme sa tu na niečom dohodli, vy ste sa nedohodli, vy ste sa dohodli mimo zákon. Vy ste sa riadili starým zákonom, ktorý už vtedy, v tej dobe neplatil. Ja neviem, či tu rešpektujeme rozhodnutia Národnej rady, ale my musíme tiež rešpektovať to, čo vy tu odsúhlasíte. A mnohokrát odsúhlasíte veci, s ktorými absolútne nesúhlasíme, a budeme sa za chvíľu o tom baviť pri fonde obnovy, a proste to musíme rešpektovať. Táto snemovňa schválila zákon a vy ho nerešpektujete. A to sa týka aj zákona o trinástych dôchodkoch. Vy si proste poviete, no, tak dáme menej a zmeníme si pri tom zákon a potom to doručíme. Chcem povedať, čo sa týka za, hovoríte všetci, že za SMER-u tu bolo zle, tak ja vás vyvediem z omylu. Tak ako som povedal, minimálna mzda rástla, jak si pamätám, z 370 eur na dnešnú úroveň, skoro dvojnásobok. To nie sú sľuby Mikuláša Dzurindu o dvojnásobných platoch, ktoré nikdy nesplnil, ale; a takisto, čo sa týka priemernej nominálnej mzdy za SMER-u, od roku 2012 do roku 2019 priemerná nominálna mzda na Slovensku rástla o 2,4 do 7,8 %, rekord bol v roku 2019 7,8 percenta. Dnes priemerná nominálna mzda klesá, klesá o 1,2 %, v reálnom vyjadrení po zohľadnení inflácie 3 % a pri sezónnych, zohľadnení sezónnosti mínus 4,9 percenta. Takže toľko z mojej strany a dúfam teda, že tento antisociálny čin roka, ktorý tu idete robiť, neuzrie svetlo sveta, a ja pevne verím, že si vstúpite do svedomia a že takýto zákon neodsúhlasíte. Ďakujem pekne. (Potlesk.)